Atsižvelgdama į Aukšto lygio informacinių sistemų ir sąveikumo ekspertų grupės išvadas, kurios bus pateiktos 2017 m. pirmoje pusėje, Komisija apsvarstys galimybę 2017 m. viduryje priimti antrą pasiūlymų rinkinį, kurio tikslas – toliau didinti SIS ir kitų IT sistemų sąveikumą. Kitas ne mažiau svarbus šio darbo elementas – Reglamento (ES) Nr. 1077/2011 dėl Europos didelės apimties IT sistemų laisvės, saugumo ir teisingumo erdvėje operacijų valdymo agentūros („eu-LISA“) peržiūra. Tikėtina, kad 2017 m. Komisija taip pat pateiks atskirų pasiūlymų dėl šio klausimo. Siekiant spręsti dabartinius saugumo srities uždavinius svarbu investuoti į greitas, veiksmingas ir kokybiškas keitimosi informacija ir informacijos valdymo sistemas, taip pat užtikrinti ES duomenų bazių ir informacinių sistemų sąveikumą.

Be to, siekiant sustiprinti ir patobulinti informacijos valdymą ES lygmeniu, 2016 m. balandžio mėn. Komisija pradėjo svarstymų dėl patikimesnių ir pažangesnių sienų ir saugumo informacinių sistemų procesą. Pagrindinis tikslas – užtikrinti, kad kompetentingos institucijos galėtų sistemingai gauti būtiną informaciją iš skirtingų informacinių sistemų. Siekdama šio tikslo, Komisija vykdė dabartinės informacinės architektūros peržiūrą, kad nustatytų informacijos spragas ir „akląsias zonas“, kurias lemia esamų sistemų funkcijų trūkumai ir ES bendros duomenų valdymo architektūros susiskaidymas. Komisija įsteigė Aukšto lygio informacinių sistemų ir sąveikumo ekspertų grupę, kad ji padėtų vykdyti šią veiklą. Grupės tarpinėmis išvadomis dėl duomenų kokybės remtasi šiame pirmajame dokumentų rinkinyje. Pirmininko J.-C. Junckerio 2016 m. rugsėjo mėn. pranešime apie Sąjungos padėtį taip pat nurodyta, kad svarbu pašalinti esamus informacijos valdymo trūkumus ir pagerinti esamų informacinių sistemų sąveikumą ir sujungimą.

Siūloma peržiūra bus atlikta priimant reglamentą, kuriuo bus pakeistas Tarybos sprendimas 2007/533/TVR, tačiau iš esmės bus išsaugotas to sprendimo turinys. Sprendimas 2007/533/TVR buvo priimtas pagal vadinamąjį trečiąjį ramstį pagal buvusią Europos Sąjungos sutartį. Tokias trečiojo ramsčio priemones Taryba priėmė be Europos Parlamento, kaip vieno iš teisės aktų leidėjų. Šio pasiūlymo teisinis pagrindas yra Sutartis dėl Europos Sąjungos veikimo (SESV), nes 2009 m. gruodžio 1 d. įsigaliojus Lisabonos sutarčiai ramsčių sistemos nebeliko. Atsižvelgiant į šį teisinį pagrindą, reikia naudoti įprastą teisėkūros procedūrą. Todėl, kad nuostatos turi būti privalomos ir tiesiogiai taikomos visose valstybėse narėse, turi būti pasirinkta (Europos Parlamento ir Tarybos) reglamento forma.

Be to, pasiūlyme nustatytos visos būtinos apsaugos priemonės ir mechanizmai, kurie yra būtini siekiant veiksmingai apsaugoti duomenų subjektų pagrindines teises, visų pirma teisę į privataus gyvenimo ir asmens duomenų apsaugą. Į pasiūlymą taip pat įtraukta nuostatų, konkrečiai skirtų SIS laikomų asmens duomenų saugumui stiprinti.

Šio pasiūlymo tikslai, be kita ko, apima techninius patobulinimus, kuriais siekiama padidinti SIS veiksmingumą, taip pat pastangas suderinti sistemos naudojimą visose dalyvaujančiose valstybėse narėse. Dėl tarpvalstybinio šių tikslų ir uždavinių, kuriais siekiama užtikrinti veiksmingą keitimąsi informacija siekiant kovoti su vis įvairesnėmis grėsmėmis, pobūdžio ES gali pasiūlyti šių problemų sprendimo priemonių, o valstybės narės vienos to negali deramai pasiekti.

Danija. Pagal prie Sutarčių pridėto Protokolo Nr. 22 dėl Danijos pozicijos 4 straipsnį per šešis mėnesius po to, kai Taryba nusprendžia dėl šio reglamento, Danija turi nuspręsti, ar šį Šengeno acquis grindžiamą pasiūlymą įtrauks į savo nacionalinę teisę.

Rengiant vertinimo išvadas taip pat atsižvelgta į įrodymus, surinktus valstybėse narėse per patikrinimo vietoje vizitus, per kuriuos išsamiai išnagrinėta, kaip SIS naudojama praktikoje. Be kita ko, diskutuota ir dalyvauta pokalbiuose su specialistais, SIRENE biuro darbuotojais ir nacionalinėmis kompetentingomis institucijomis.

Be to, pasiūlyme nustatytos tiesiogiai taikytinos taisyklės, leidžiančios duomenų subjektams susipažinti su savo duomenimis ir imtis teisinės gynybos, nereikalaujant papildomų įgyvendinimo priemonių šiuo klausimu.

Šiuo pasiūlymu bus papildyta ir sustiprinta esama centralizuota sistema, kuria naudodamosi valstybės narės bendradarbiauja tarpusavyje; tam reikia bendros architektūros ir privalomų eksploatavimo taisyklių. Be to, pasiūlyme išdėstytos privalomos taisyklės dėl prieigos prie sistemos, įskaitant prieigą teisėsaugos tikslais. Šios taisyklės vienodos visoms valstybėms narėms, taip pat Europos didelės apimties IT sistemų laisvės, saugumo ir teisingumo erdvėje operacijų valdymo agentūrai („eu-LISA“). Nuo 2013 m. gegužės 9 d. „eu-LISA“ yra atsakinga už centrinės SIS operacijų valdymą, kurį sudaro visos užduotys, būtinos siekiant užtikrinti, kad centrinė SIS visapusiškai veiktų visą parą be išeiginių. Šis pasiūlymas grindžiamas su SIS susijusiomis „eu-LISA“ pareigomis.

ICT Impact Assessment of Possible Improvements to the SIS II Architecture (Kurt Salmon)

Atliekant šią studiją įvertintos dabartinės SIS eksploatavimo nacionaliniu lygmeniu sąnaudos ir du galimi sistemos techninio patobulinimo scenarijai. Pagal abu scenarijus numatyta techninių pasiūlymų dėl centrinės sistemos ir bendros architektūros patobulinimų.

ICT Impact Assessment of the technical improvements to the SIS II architecture – Final Report, 2016 m. lapkričio 10 d., (Wavestone).

Rengiant šią studiją įvertintas nacionalinės kopijos diegimo finansinis poveikis valstybėms narėms: išnagrinėti trys scenarijai (visiškai centralizuotos sistemos diegimas, „eu-LISA“ išplėtotos ir valstybėms narėms pateiktos standartizuotos N.SIS diegimas ir atskiros N.SIS diegimas pagal bendrus techninius standartus).

•Poveikio vertinimas

Komisija poveikio vertinimo neatliko. Sistemos pokyčių poveikis techniniu požiūriu apsvarstytas remiantis minėtais trimis nepriklausomais vertinimais („Tiriamųjų duomenų rinkimas ir naudojimas“). Be to, nuo 2013 m. (nuo SIS II veikimo pradžios 2013 m. balandžio 9 d. ir Sprendimo 2007/533/TVR taikymo pradžios) Komisija du kartus peržiūrėjo SIRENE vadovą. Be kita ko, atliktas laikotarpio vidurio peržiūros vertinimas, po kurio 2015 m. sausio 29 d. paskelbtas naujas SIRENE vadovas. Komisija taip pat priėmė Geriausios praktikos ir rekomendacijų katalogą. Be to, „eu-LISA“ ir valstybės narės vykdo reguliarius, kartotinius techninius sistemos patobulinimus. Manoma, kad šios galimybės jau išnaudotos ir teisinį pagrindą reikia pakeisti iš esmės. Vien tobulinant įgyvendinimą ir vykdymo užtikrinimą neįmanoma užtikrinti aiškumo tokiose srityse kaip galutinių naudotojų sistemų taikymas ir išsamios perspėjimų panaikinimo taisyklės.

Pagal Šengeno acquis vertinimo mechanizmą, nustatytą Reglamentu (ES) Nr. 1053/2013, leidžiamas SIS veikimo valstybėse narėse periodinis teisinių aspektų ir veiklos vertinimas. Vertinimus bendrai atlieka Komisija ir valstybės narės. Pagal šį mechanizmą Taryba pateikia rekomendacijas atskiroms valstybėms narėms, remdamasi vertinimais, atliktais įgyvendinant daugiametes ir metines programas. Kadangi rekomendacijos teikiamos individualiai, jos negali pakeisti teisiškai įpareigojančių taisyklių, kurios bendrai taikomos visoms valstybėms narėms, naudojančioms SIS. SIS-VIS komitetas reguliariai aptaria praktinius veiklos ir techninius klausimus. Nors šie susitikimai padeda Komisijai ir valstybėms narėms bendradarbiauti tarpusavyje, remiantis šių diskusijų rezultatais (be teisės aktų pakeitimų) neįmanoma išspręsti, pavyzdžiui, tokių klausimų, kurie kyla dėl skirtingos nacionalinės praktikos. Šiame reglamente siūlomi pakeitimai neturi svarbaus ekonominio poveikio arba poveikio aplinkai. Tačiau šie pakeitimai greičiausiai turės labai teigiamą socialinį poveikį, nes jais užtikrinamas didesnis saugumas: bus galima tinkamiau nustatyti asmenų, naudojančių netikrą tapatybę, taip pat nusikaltėlių, kuriems įvykdžius sunkų nusikaltimą lieka nenustatyta jų tapatybė, ir dingusių nepilnamečių, tapatybę. Šių pakeitimų poveikis pagrindinėms teisėms ir duomenų apsaugai išnagrinėtas ir išsamiau išdėstytas kitame skirsnyje („Pagrindinės teisės“). Pasiūlymas parengtas atsižvelgiant į surinktus gausius įrodymus, kuriais remtasi atliekant bendrą antrosios kartos SIS vertinimą, kuriuo siekta išnagrinėti, kaip sistema veikia ir ką būtų galima patobulinti. Be to, buvo atliktas finansinio poveikio vertinimo tyrimas, siekiant užtikrinti, kad pasirinkta nacionalinė architektūra būtų tinkamiausia ir proporcingiausia.

•Pagrindinės teisės ir duomenų apsauga